10. การควบคุมภายใน

บริษัท ยูนิค ไมนิ่ง เซอร์วิสเซส จำกัด (มหาชน) ให้ความสำคัญต่อการควบคุมภายในอย่างต่อเนื่อง
โดยคณะ กรรมการบริษัทฯ ได้มอบหมายให้คณะกรรมการตรวจสอบ
สอบทานการประเมินระบบการควบคุมภายใน
เพื่อมุ่งเน้นให้ระบบการควบคุมภายในมีความเพียงพอและเหมาะสมกับการดำเนินธุรกิจ
และมีประสิทธิผลประสิทธิภาพในการดำเนินงาน รวมทั้งการใช้ทรัพยากร การดูแลรักษาทรัพย์สิน
การป้องกัน หรือลดความผิดพลาด ความเสียหาย การรั่วไหล การสิ้นเปลืองหรือการทุจริต
ระบบบัญชีและรายงานทางการเงินมีความถูกต้องเชื่อถือได้ รวมทั้งการปฏิบัติตามกฎหมาย ระเบียบ
ข้อบังคับที่เกี่ยวข้องกับการดำเนินธุรกิจของบริษัทฯ

ในการประชุมคณะกรรมการครั้งที่ 1/2553 เมื่อวันที่ 1 กุมภาพันธ์ 2553 คณะกรรมการบริษัทฯ
ร่วมกับคณะกรรมการตรวจสอบ 3 ท่าน
ได้ประชุมพิจารณาเรื่องประเมินความเพียงพอของระบบการควบคุมภายในของบริษัทฯ
โดยคณะกรรมการบริษัทมีความเห็นว่า
บริษัทฯมีระบบการควบคุมภายในที่เพียงพอแล้วในสภาพปัจจุบันและสอดคล้องกับแบบประเมินระบบการควบคุมภายในของสำนักงานคณะกรรมการ
ก.ล.ต. ดังมีรายละเอียดดังนี้

1.  ด้านองค์กรและสภาพแวดล้อม

บริษัทมีกำหนดโครงสร้างองค์กร ขอบเขตอำนาจของฝ่ายบริหารต่าง ๆ ที่ชัดเจน
พร้อมจัดให้มีการประชุมผู้บริหารแต่ละฝ่ายกำหนดเป้าหมายเพื่อสรุปเป้าหมายของบริษัทร่วมกัน
โดยบริษัทมีการตั้งเป้าหมายในการดำเนินงานทุกปี
และใช้ผลดำเนินงานที่แท้จริงมาทบทวนกำหนดเป้าหมายในการดำเนินงานในปีถัดไป นอกจากนี้
บริษัทได้จัดทำคุณลักษณะที่พึงประสงค์หลักของพนักงานเพื่อเป็นแนวทางให้ผู้บริหารและพนักงานปฏิบัติตามและได้มีการกำหนดบทลงโทษไว้ในคู่มือพนักงานอย่างเคร่งครัด

2.  ด้านการบริหารความเสี่ยง

บริษัทมีการกำหนดให้คณะกรรมการบริหารความเสี่ยง ทำการประเมินความเสี่ยงในด้านต่างๆ
และกำหนดแผนการจัดการความเสี่ยงตามสถานการณ์ของเศรษฐกิจและของธุรกิจถ่านหิน
โดยมีการวิเคราะห์ถึงปัจจัยความเสี่ยงที่อาจเกิดขึ้น และหามาตรการเพื่อลดความเสี่ยงที่เกิดขึ้น
โดยจะแจ้งให้แผนกที่เกี่ยวข้องรับทราบและร่วมมือกันป้องกันความเสี่ยงหรือลดความเสี่ยงที่เกิดขึ้น
นอกจากนี้ในทุกเดือน
คณะกรรมการบริหารจะได้รับรายงานเกี่ยวกับความเสี่ยงและการจัดการความเสี่ยงเป็นประจำเดือน
เพื่อประสิทธิภาพในการติดตาม
ควบคุมการดำเนินงานและวิเคราะห์/ประเมินปัจจัยเสี่ยงที่เกิดขึ้นในแต่ละเดือน
เพื่อนำไปดำเนินการกำหนดแผนการจัดการความเสี่ยงที่เหมาะสมได้อย่างทันกาล

3.  ด้านการควบคุมการปฏิบัติงานของฝ่ายบริหาร

บริษัทได้กำหนดขอบเขตหน้าที่และอำนาจอนุมัติของฝ่ายบริหารในแต่ละระดับอย่างชัดเจนเป็นลายลักษณ์อักษร
มีระบบการตรวจสอบระหว่างหน่วยงาน ปัจจุบัน บริษัทฯ
มีระบบการควบคุมภายในเรื่องการทำธุรกรรมกับผู้ถือหุ้นรายใหญ่ กรรมการ
ผู้บริหารและบุคคลที่เกี่ยวข้องกับบุคคลดังกล่าว อย่างเพียงพอและรัดกุมแล้ว
การอนุมัติรายการระหว่างกันจะต้องได้รับอนุมัติโดยกรรมการที่ไม่มีส่วนได้เสียต่อการทำรายการนั้น
ๆ และมีความเห็นจากกรรมการตรวจสอบ
ซึ่งเป็นไปตามกฎข้อบังคับของตลาดหลักทรัพย์แห่งประเทศไทย

4.  ระบบสารสนเทศและการสื่อสารข้อมูล

บริษัทฯ ได้ให้ความสำคัญในการจัดเก็บและบันทึกบัญชี รวมถึงกำกับดูแลให้นโยบายบัญชีของบริษัทฯ
เป็นไปตามหลักการบัญชีที่รับรองทั่วไป
เพื่อรายงานให้ฝ่ายบริหารและคณะกรรมการบริษัทได้รับทราบและสามารถตัดสินใจที่ถูกต้องได้
โดยเฉพาะข้อมูลทางบัญชีและการเงิน

5.  ระบบการติดตาม

บริษัทฯ
มีการกำหนดเป้าหมายการดำเนินธุรกิจและเปรียบเทียบผลการดำเนินงานที่เกิดขึ้นจริงกับเป้าหมายที่กำหนดไว้
โดยต้องมีการชี้แจงเหตุผลส่วนแตกต่างที่เกิดขึ้น หากมีข้อบกพร่องเกิดขึ้น
จะต้องรายงานต่อผู้บริหารเพื่อแก้ไข ซึ่งในอดีตที่ผ่านมา ไม่พบข้อบกพร่องอันเป็นสาระสำคัญ

บริษัทฯ มีการติดตามประเมินผลการควบคุมภายในและประเมินคุณภาพการปฏิบัติงานอย่างสม่ำเสมอ
เพื่อติดตามการปฏิบัติตามระบบการควบคุมภายในอย่างต่อเนื่อง
ซึ่งเป็นส่วนหนึ่งของกระบวนการปฏิบัติงานตามปกติของฝ่ายบริหาร
ผู้ควบคุมงานและผู้มีหน้าที่เกี่ยวข้อง รวมทั้งมีการวัดผลดำเนินงาน (KPI) อย่างสม่ำเสมอ
นอกจากนี้มีการประเมินผลโดยการตรวจสอบของหน่วยงานการตรวจสอบภายในตามแผนงานที่ได้รับการอนุมัติจากคณะกรรมการตรวจสอบ
ทั้งนี้ หากพบข้อที่ควรปรับปรุง ได้มีการกำหนดวิธีปฏิบัติ
เพื่อให้ความมั่นใจว่าข้อตรวจพบจากการตรวจสอบและการสอบทานได้รับการพิจารณาแก้ไขปรับปรุงและมีการสั่งการให้ดำเนินการอย่างทันท่วงที

ในส่วนของการรายงาน
หน่วยงานตรวจสอบภายในได้มีการรายงานให้คณะกรรมการตรวจสอบทราบเป็นรายไตรมาส
ซึ่งคณะกรรมการตรวจสอบได้พิจารณาผลการตรวจสอบที่ผ่านมาแล้ว
เห็นว่าไม่พบประเด็นปัญหาหรือข้อบกพร่องที่เป็นสาระสำคัญ ซึ่งสอดคล้องกับความเห็นต่องบการเงิน
ณ วันที่ 31 ธันวาคม 2552 ของผู้สอบบัญชีของบริษัทฯ
ว่าระบบการควบคุมภายในของบริษัทฯนั้นมีความเพียงพอและมีประสิทธิผลแล้ว